

Rīgā

Datums skatāms laika zīmogā

Nr. 142.13/1-8-14/24

**Ādažu novada pašvaldībai**

*Par Administratīvo teritoriju un apdzīvoto vietu likuma pārejas noteikumu 28. punktu*

Saeimas Juridiskais birojs ir saņēmis Ādažu novada pašvaldības vēstuli Nr. ĀNP/1-12-4/24/181, kurā ir uzdoti vairāki jautājumi par Administratīvo teritoriju un apdzīvoto vietu likuma pārejas noteikumu 28. punktu. Lūdzam ņemt vērā, ka Saeimas Juridiskā biroja kompetencē neietilpst sniegt oficiālus skaidrojumus par likumā ietverto normu saturu, tādēļ turpmāk minētā atbilde ir uzskatāma par Juridiskā biroja viedokli un tas nav saistoša citām personām.

Administratīvo teritoriju un apdzīvoto vietu likuma (turpmāk – Likums) pārejas noteikumu 28. punkts noteic: “Ropažu novada pašvaldība līdz 2023. gada 31. decembrim apstiprina Garkalnes pagasta sadalīšanas plānu un nosūta to Ādažu novada pašvaldībai. Pēc minētā plāna izvērtēšanas iesaistītās pašvaldības lemj par novadu teritoriju robežu grozīšanu.” Apsvērumi, kādēļ šāda norma likumprojektā tika iekļauta, ir saistīti ar citiem Administratīvo teritoriju un apdzīvoto vietu likumprojektam uz trešo lasījumu iesniegtajiem priekšlikumiem. Proti, vairāki trešajam lasījumam iesniegtie deputātu priekšlikumi bija vērsti uz to, lai Garkalnes pagasta Baltezera ciemu vai citas teritorijas t.s. Vidzemes šosejas Ādažu pusē pievienotu Ādažu novadam (trešajam lasījumam iesniegtie priekšlikumi Nr. 157 un 321, kā arī līdzīgi motivētais priekšlikums Nr. 121; *sk. likumprojekta priekšlikumu tabulu trešajam lasījumam: https://titania.saeima.lv/LIVS13/SaeimaLIVS13.nsf/0/1D9CC8B76C6063C9C2258570004B35CA?OpenDocument*). Šie priekšlikumi tika izskatīti Administratīvi teritoriālās reformas komisijas sēdē 2020. gada 5. maijā. Priekšlikumi, kas paredzēja Baltezera ciema pievienošanu Ādažu novadam netika atbalstīti tādēļ, ka likumā pašvaldības administratīvā teritorija tiek noteikta konceptuāli, proti, tikai ņemot vērā novada teritoriālā iedalījuma vienības – pagastus un pilsētas, bet neizdalot citas apdzīvotas vietas vai teritorijas. Priekšlikums, kas paredzēja Garkalnes pagasta sadalīšanu divos jaunos pagastos netika atbalstīts. Tā vietā Administratīvi teritoriālās reformas komisija veidoja savu priekšlikumu (spēkā esošo pārejas noteikumu 28. punktu). Kā izriet no diskusijas Administratīvi teritoriālās reformas komisijas 2020. gada 5. maija sēdē (komisijas sēdes audioieraksts pieejams: *https://titania.saeima.lv/LIVS/SaeimasNotikumi.nsf/0/b96988423598c105c225855f003caeca/$FILE/2020\_05\_05\_1230\_ATRK.mp3*), minētā norma neparedz obligātu pienākumu veikt izmaiņas Ropažu novada robežās, bet gan uzliek pienākumu pašvaldībām robežu grozīšanas iespēju izvērtēt un pieņemt par to attiecīgus lēmumus. Tāpat komisijas sēdē tika uzsvērts, ka minētā robežu grozīšana tiek veikta saskaņā ar Ministru kabineta noteikumiem, nevis vēlāk veicot grozījumus Likumā. Proti, iespējamā robežu grozīšana ir veicama tādā pašā kārtībā, kāda saskaņā ar likumu ir paredzēta administratīvās teritorijas robežas grozīšanai.

Likuma pārejas noteikumu 28. punkts ir sistēmiski saistīts ar Likuma 6. panta pirmo un ceturto daļu. Likuma 6. panta pirmā daļa noteic: “Administratīvās teritorijas robežu nosaka Ministru kabinets, nodrošinot administratīvās teritorijas ģeogrāfisko vienotību.” Savukārt minētā panta ceturtā daļa noteic: “Administratīvās teritorijas un novada teritoriālā iedalījuma vienību robežu noteikšanas, grozīšanas un aktualizēšanas, kā arī administratīvā centra statusa maiņas kārtību un nosacījumus nosaka Ministru kabinets.” Uz šīs tiesību normas pamata ir izdoti Ministru kabineta 15.06.2021. noteikumi Nr. 386 “Administratīvā centra, ciema un pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi” (turpmāk – Noteikumi Nr. 386). Šo noteikumu V. nodaļa noteic kārtību, kādā groza administratīvās teritorijas robežu, ja šos grozījumus ierosina pašvaldība. Noteikumi Nr. 386 ir spēkā esoši, bet to 38. punkts noteic, ka lēmumu par robežas grozīšanu “pašvaldība var pieņemt ne agrāk kā 2025. gada 23. jūnijā.” Taču attiecībā uz Ropažu novada pašvaldību un Ādažu novada pašvaldību pienākums lemt par pašvaldības robežas grozīšanu ir noteikts augstāka juridiskā spēka tiesību normā (likumā), turklāt speciālam gadījumam. Proti, saskaņā ar Likuma pārejas noteikumu 28. punktu Ropažu novada pašvaldība un Ādažu novada pašvaldība pieņem lēmumu par to, vai robežu grozīt, līdz 2023. gada 31. decembrim. Tamdēļ Likuma pārejas noteikumu 28. punkts prevalē pār Noteikumu Nr. 386 38. punktu, un šie noteikumi ir piemērojami attiecībā uz Ropažu novada pašvaldību un Ādažu novada pašvaldību. Arī tālākā robežu grozīšanas kārtība saskaņā ar Likuma 6. panta ceturto daļu ir noteikta Noteikumos Nr. 386 – iespējamajam Ropažu novada un Ādažu novada robežu grozīšanas procesam nav pamata atšķirties no jebkuras citas pašvaldību rosināta robežu grozīšanas procesa. Vienlaikus vēlamies norādīt, ka tiesisko skaidrību veiksmīgāk nodrošinātu tādi grozījumi Ministru kabineta noteikumu pārejas noteikumos vai Likuma pārejas noteikumu 28. punktā, kas apstiprinātu to, ka arī šajā speciālajā gadījumā robežu grozīšanas process neatšķiras no jebkuras citas pašvaldību rosinātas robežu grozīšanas procesa.

Likuma pārejas noteikumu 28. punktā ir paredzēts, ka Ropažu novada pašvaldība apstiprina Garkalnes pagasta sadalīšanas plānu un nosūta to Ādažu novada pašvaldībai. Saskaņā ar pašvaldības principu katrai pašvaldībai tās administratīvās teritorijas robežu izmaiņu gadījumā jābūt iespējai iepazīties ar pietiekami konkrētu paredzamo grozījumu projektu, saprātīgā laikposmā to apspriest, pēc iespējas apspriešanā iesaistot arī attiecīgās teritorijas iedzīvotājus; pamatojoties uz šīs apspriešanas rezultātiem, pieņemt pašvaldības domē attiecīgu lēmumu un paļauties uz to, ka pašvaldības lēmumā izteikto viedokli valsts institūcijas, pieņemot galīgo lēmumu, ņems vērā. (*sk. Satversmes tiesas 2021. gada 12. marta sprieduma lietā Nr. 2020-37-0106 23.1. punktu*). Lai arī minētā atziņa ir izteikta attiecībā uz pašvaldību apvienošanu administratīvi teritoriālās reformas ietvaros, Saeimas Juridiskā biroja ieskatā, konkrēts sadalīšanas plāns un pienācīgs tā pamatojums ir izšķiroši nozīmīgs arī pašvaldības robežu grozīšanas procesā. Proti, pagasta sadalīšanas plānam ir jāietver pietiekama informācija par to, kāda Garkalnes pagasta teritorijas daļa tiek nodota Ādažu novadam un kāds ir attiecīgā risinājuma pamatojums. Tam ir būtiska nozīme, lai pirms lēmuma pieņemšanas pašvaldība varētu organizēt publisko apspriešanu, gūtu pašvaldību iedzīvotāju viedokli, kā arī varētu pieņemt izsvērtu domes lēmumu par administratīvo teritoriju robežu grozīšanu.

Juridiskā biroja vadītāja (paraksts)\* Dina Meistere

\*Šis dokuments ir parakstīts ar drošu elektronisko parakstu un satur laika zīmogu.